**NOTĂ INFORMATIVĂ**

***la proiectul hotărârii Guvernului „Cu privire la aprobarea proiectului de lege pentru modificarea și completarea unor acte legislative”***

|  |
| --- |
| 1. ***Condițiile ce au impus elaborarea proiectului de act normativ și finalitățile urmărite***
 |
| Reforma administrației publice este un obiectiv prioritar asumat de Guvern în Programul de activitate pe anii 2016-2018.O primă etapă de reformare a administrației publice a fost aprobarea de către Parlament a Listei ministerelor, prin Hotărârea nr.189/2017. Pentru realizarea acestor prevederi, Guvernul a restructurat administrația publică centrală de specialitate și a determinat domeniile de activitate a ministerelor prin aprobarea regulamentelor de organizare și funcționare a acestora.În contextul reformei inițiate, Guvernul își propune și reformarea altor autorități administrative din subordinea acestuia. Astfel, în scopul delimitării clare a funcțiilor de elaborare și de promovare a politicilor de funcțiile de implementare a politicilor, a fost elaborat proiectul de lege prin care se propune trecerea competențelor Agenției Relații Funciare și Cadastru de elaborare a politicilor în competența Ministerului Agriculturii, Dezvoltării Regionale și Mediului. |
| 1. ***Principalele prevederi, locul actului în sistemul de acte normative, evidenţierea elementelor noi***
 |
| Prin proiectul de lege pentru modificarea și completarea unor acte legislative se propun intervenții la mai multe legi în care se face referire la Agenția Relații Funciare și Cadastru și competențele acesteia. Astfel, modificările propuse în proiect vizează transferul de competențe ale Agenției către autoritatea centrală de specialitate a administrației publice care asigură realizarea politicii în domeniul *relaţiilor funciare, valorificării şi ameliorării terenurilor degradate, organizării teritoriului, cadastrului şi evaluării bunurilor imobile, geodeziei, cartografiei şi geoinformaticii; infrastructurii naționale de date spațiale, înregistrării obiectivelor de infrastructură tehnico-edilitară, domeniul adreselor*. În acest context, domeniile de politici enunțate vor fi date în competența Ministerului Agriculturii, Dezvoltării Regionale și Mediului. Prin urmare, potrivit art.XVI din proiectul de lege, Guvernul va aduce actele sale normative în conformitate cu prezenta lege, în special va modifica și completa Hotărîrea Guvernului nr.695/2017 cu privire la organizarea și funcționarea Ministerului Agriculturii, Dezvoltării Regionale și Mediului, atribuind în competența acestuia domeniile de politici enunțate, inclusiv prin crearea în cadrul structurii aparatului central al acestui minister a subdiviziunilor responsabile de elaborarea politicilor în acest sens.Totodată, implementarea politicilor în domeniile indicate sunt puse în sarcina – Agenției Servicii Publice – avînd în vedere competențele acesteia în domeniul evidenței de stat și înregistrării de stat, a resurselor informaționale de stat, cadastrului, datelor spațiale, sistemului de adrese. |
| 1. ***Descrierea gradului de compatibilitate a prevederilor proiectului cu legislația Uniunii Europene***
 |
| Prezentul proiect de nu contravine legislației Uniunii Europene. |
| 1. ***Fundamentarea economico-financiară***
 |
| Efectul economico-financiar al prezentului proiect de lege presupune implicații financiare asupra bugetului de stat, legate de cheltuielile privind eventualele garanții sociale asigurate de legislația în vigoare, ca rezultat al trecerii competențelor Agenției Relații Funciare și Cadastru în competența Ministerului Agriculturii, Dezvoltării Regionale și Mediului.Prin urmare, se estimează cheltuieli bugetare de circa 1000,0 mii lei însă, se remarcă că, acest efort financiar va fi acoperit din contul alocațiilor aprobate în bugetul de stat pentru implementarea Strategiei de reformă a administrației publice. |

 Director **Iurie CIOCAN**

al Centrului de Implementare a Reformelor